
	Παρουσίαση του μυθιστορήματος

του Μάκη Αντωνόπουλου

Oι Αδάμαστοι

στο Σπίτι της Κύπρου

Την ιστορία του Ελληνισμού, κατά τις τρεις πρώτες δεκαετίες του περασμένου αιώνα, αποτυπώνει, μέσα από τη ζωή τριών κυπρίων αδελφών, ο ‘μύθος’ του νέου μυθιστορήματος του δημοσιογράφου Μάκη Αντωνόπουλου, με τίτλο Οι αδάμαστοι, που κυκλοφορεί από τις Εκδόσεις Ωκεανός και παρουσιάστηκε στο Σπίτι της Κύπρου την Πέμπτη 22 Μαρτίου 2018.
Τον Μάκη Αντωνόπουλο καλωσόρισε στο Σπίτι της Κύπρου η Λειτουργός κ. Νίκη Μιχαηλίδου, ενώ χαιρετισμό στην εκδήλωση απηύθυνε η Διευθύντρια των Εκδόσεων Ωκεανός κ. Ελένη Κεκροπούλου, η οποία τον χαρακτήρισε ως έναν πολυτάλαντο άνθρωπο και πληθωρικό συγγραφέα. Για τη ζωή, τις σπουδές, τα πολλά ταξίδια του (αναζητώντας τους Έλληνες των αιώνων( και το πλούσιο συγγραφικό έργο του μίλησε ο δημοσιογράφος κ. Τόλης Λιαγουρόπουλος.
Για το βιβλίο μίλησε η συγγραφέας κ. Νινέττα Οράτου, η οποία εξήρε, κατά την παρουσίασή της, την ομορφιά και την καθαρότητα της γραφής, το ιδιαίτερο προσωπικό ύφος και την περιγραφική άνεση του Μάκη Αντωνόπουλου, που καταφέρνει να περνά από το επικό στο λυρικό, από την ωδίνη στη λύτρωση με ξεχωριστή μαεστρία.

Σύμφωνα με την κ. Οράτου, οι Αδάμαστοι είναι ένα βιβλίο που ξεχειλίζει από τη σκέψη και το ταλέντο του συγγραφέα του … ένα βιβλίο που παρατηρεί και γράφει για τον Άνθρωπο με άλφα κεφαλαίο. Σε κάθε σελίδα, όπως χαρακτηριστικά ανέφερε ξεπηδούν με την ορμή ενός γάργαρου ρυακιού οι ρίζες μας, η ελληνικότητά μας και η διαχρονικότητα του λαού της Κύπρου, της Ελλάδας και η κοινή μας μοίρα. Μέσα από τις περιπέτειές τους στα τέσσερα σημεία του Ελληνισμού οι ήρωές  του Μάκη Αντωνόπουλου ζουν και καταθέτουν έργο και δράση στα όσα η Ιστορία τους καλεί να ζήσουν.
Αποσπάσματα από το βιβλίο διάβασαν, η ηθοποιός Μαρία Μπαρού, ο σκηνοθέτης, ηθοποιός Φάνης Κάσσιος και ο ηθοποιός Αντώνης Λαπηθιώτης.

Η εκδήλωση, που πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου, ολοκληρώθηκε  με τον Βασίλη Βιολάρη στο πιάνο και την Κλεοπάτρα Ελευθεριάδη στο τραγούδι που ερμήνευσαν δύο κυπριακά τραγούδια.

